CELEX: E2017P0017
Language: el
Date: 2017-12-21 00:00:00
Title: Προσφυγή που ασκήθηκε στις 21 Δεκεμβρίου 2017 από την Εποπτεύουσα Αρχή της ΕΖΕΣ κατά της Ισλανδίας (Υπόθεση E-17/17)

22.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 67/16
            
         Προσφυγή που ασκήθηκε στις 21 Δεκεμβρίου 2017 από την Εποπτεύουσα Αρχή της ΕΖΕΣ κατά της Ισλανδίας
   (Υπόθεση E-17/17)
   (2018/C 67/16)
   Στις 21 Δεκεμβρίου 2017, η Εποπτεύουσα Αρχή της ΕΖΕΣ, εκπροσωπούμενη από τους Carsten Zatschler, Catherine Howdle και Ingibjörg Ólöf Vilhjálmsdóttir, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35 Rue Belliard, 1040 Brussels, Belgium, άσκησε προσφυγή κατά της Ισλανδίας ενώπιον του Δικαστηρίου της ΕΖΕΣ.
   Η Εποπτεύουσα Αρχή της ΕΖΕΣ ζητεί από το Δικαστήριο της ΕΖΕΣ:
   
               1.
            
            
               Να αναγνωρίσει ότι η Ισλανδία, παραλείποντας να θεσπίσει τα αναγκαία μέτρα για την εφαρμογή της πράξης που αναφέρεται στο σημείο 8 του παραρτήματος V της συμφωνίας για τον Ευρωπαϊκό Οικονομικό Χώρο (οδηγία 2014/54/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων), όπως προσαρμόστηκε στη συμφωνία με το πρωτόκολλο 1, και, σε κάθε περίπτωση, παραλείποντας να κοινοποιήσει στην Εποπτεύουσα Αρχή της ΕΖΕΣ τα μέτρα που θέσπισε για την εφαρμογή της εν λόγω πράξης, παρέβη τις υποχρεώσεις που υπέχει βάσει της εν λόγω πράξης και του άρθρου 7 της συμφωνίας.
            
         
               2.
            
            
               Να διατάξει την Ισλανδία να καταβάλει τα δικαστικά έξοδα.
            
         Νομικά και πραγματικά περιστατικά και νομική θεμελίωση:
   
               —
            
            
               Στις 18 Ιανουαρίου 2017, η ΕΑΕ εξέδωσε αιτιολογημένη γνώμη με την οποία ενέμεινε στο συμπέρασμα ότι η Ισλανδία, παραλείποντας να θεσπίσει μέτρα για να εξασφαλίσει την εφαρμογή της πράξης που αναφέρεται στο σημείο 8 του παραρτήματος V της συμφωνίας για τον Ευρωπαϊκό Οικονομικό Χώρο (οδηγία 2014/54/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων) και/ή να ενημερώσει σχετικά την Αρχή, παρέβη τις υποχρεώσεις που υπέχει βάσει της εν λόγω πράξης και του άρθρου 7 της συμφωνίας για τον ΕΟΧ. Σύμφωνα με το άρθρο 31 πρώτο εδάφιο της συμφωνίας περί Εποπτείας και Δικαστηρίου, η ΕΑΕ απαιτούσε η Ισλανδία να λάβει τα αναγκαία μέτρα για να συμμορφωθεί με την αιτιολογημένη γνώμη εντός προθεσμίας δύο μηνών από την κοινοποίηση, δηλαδή το αργότερο έως τις 18 Μαρτίου 2017.
            
         
               —
            
            
               Η ισλανδική κυβέρνηση απάντησε στην αιτιολογημένη γνώμη της Αρχής στις 13 Φεβρουαρίου 2017. Στην απάντησή της, η ισλανδική κυβέρνηση αναφέρθηκε στην απάντησή της στην προειδοποιητική επιστολή και δήλωσε ότι σκόπευε να υποβάλει στο κοινοβούλιο το νομοσχέδιο για τη μεταφορά της πράξης στο ισλανδικό δίκαιο πριν από την 1η Απριλίου 2017.
            
         
               —
            
            
               Η Αρχή δεν έλαβε περαιτέρω πληροφορίες σχετικά με την εφαρμογή μέχρις ότου παρέλαβε ένα έντυπο 1, με ημερομηνία 30 Νοεμβρίου 2017. Στο έντυπο 1, η ισλανδική κυβέρνηση ανέφερε ότι είχε μεταφέρει πλήρως την πράξη στο ισλανδικό δίκαιο. Αν και δεν αναφερόταν η ημερομηνία μεταφοράς, η ισλανδική κυβέρνηση επισύναψε στο έντυπο 1 αντίγραφο ενός, κατά δήλωσή της, μέτρου εφαρμογής με ημερομηνία 30 Οκτωβρίου 2014: τον ισλανδικό νόμο αριθ. 105/2014 σχετικά με το ελεύθερο δικαίωμα στην απασχόληση και διαμονή εντός του Ευρωπαϊκού Οικονομικού Χώρου (νόμος αριθ. 105/2014).
            
         
               —
            
            
               Με μήνυμα ηλεκτρονικού ταχυδρομείου της 4ης Δεκεμβρίου 2017, η ΕΑΕ απηύθυνε επιστολή προς το ισλανδικό υπουργείο Πρόνοιας, ζητώντας του να εξηγήσει κατά πόσον, υπό το πρίσμα των απαντήσεων στην προειδοποιητική επιστολή και στην αιτιολογημένη γνώμη, η κοινοποίηση του νόμου αριθ. 105/2014 ως μέτρου εφαρμογής, ήταν λάθος. Το υπουργείο απάντησε με μήνυμα ηλεκτρονικού ταχυδρομείου στις 7 Δεκεμβρίου 2017, δηλώνοντας ότι, κατά την άποψή του, ο νόμος αριθ. 105/2014 μεταφέρει πλήρως την οδηγία στο εσωτερικό δίκαιο και παρέχοντας ως εξήγηση για τις προηγούμενες απαντήσεις το ότι «θεωρήθηκε πιο διαφανής η ύπαρξη ειδικής ρήτρας στον [νόμο αριθ. 105/2014] με την οποία γνωστοποιείται ότι ο νόμος μεταφέρει την οδηγία στο εσωτερικό δίκαιο» και ότι αυτή θα προστίθετο με το νομοσχέδιο που προτάθηκε τον Απρίλιο του 2017.
            
         
               —
            
            
               Στις 19 Δεκεμβρίου 2017, η Εποπτεύουσα Αρχή της ΕΖΕΣ, αφού αξιολόγησε κατά πόσον μπορούσε να θεωρηθεί ότι τα κοινοποιηθέντα μέτρα είχαν εφαρμόσει την πράξη, αποφάσισε να προσφύγει στο Δικαστήριο σύμφωνα με το άρθρο 31 δεύτερο εδάφιο της συμφωνίας περί Εποπτείας και Δικαστηρίου.